SA rugby steeds in die modderpoelDit begin mos al hoe meer lyk asof die onlangse tweedaagse beraad oor die toekoms van Suid-Afrikaanse rugby tydmors was. Wat het verander sedert die beraad kort voor die Curriebeker-eindstryd aan die einde van Oktober op Nuweland gehou is? Die Bokke ploeter steeds voort en kon nog nie ŉ wedstryd op toer wen nie; daar is steeds geen beleid oor die kies van oorsese spelers in die Bokspan nie; watter planne is beraam om die uittog van spelers na die buiteland te probeer keer. Die nasionale o.21-span is steeds afrigterloos; twee unies is reeds gelikwideer en die Westelike Provinsie volg binnekort; net twee unies, die Griffons en Valke, het die afgelope jaar ŉ klein wins getoon. Isdaar enige opvolg oor die sentrale kontraktering van die land se voorste spelers? Wat gaan aan met die Wêreldbekerbod (veral oor die belaglike vereistes wat Fikile Mbalula op rugby geplaas het)? En so kan ons aangaan. Die olie op die vuur is die boodskap wat Mbalula Woensdag op Instagram geplaas het en waarin hy sy volle gewig agter die Bokafrigter, Allister Coetzee, gooi. Volgens Mbalula is geen span binne ŉ dag gebou nie en moet Coetzee kans gegun word, want die regte uitslae sal volg. Teen Italië? Hy sê Coetzee moet sy besluite neem en daarby hou, sy eie span kies, bou en vasbyt. En dan gee hy sommer ook sy onvoorwaardelike steun aan Coetzee. En wat dan van al sy vorige dreigemente? Wat van die tydelike verbod om toernooie in Suid-Afrika aan te bied? ♦ Coetzee het Saterdag ná die nederlaag teen Engeland gesê die koppe sal rol. En wat doen hy toe? Hy pos JP Pietersen en vervang hom met Bryan Habana vir Saterdag se kragmeting met Italië. Die twee ander skuiwe was posisioneel en noodgedwonge, omdat Eben Etzebeth harsingskudding opgedoen het. Was dit nie die ideale kans om Jamba Ulengo in Pietersen se plek te kies of Rohan Janse van Rensburg in Damian de Allende se plek nie? En wat van Johan Goosen op losskakel met die opdrag om so min as moontlik te skop en om Piet van Zyl in Rudy Paige se plek in te span? Of om Beast Mtawarira se opvolger kans te gee en Malcolm Marx as haker te kies en sommer nou al die nuwe Bok-kaptein te laat voorhardloop nie?